અહીં જે પણ અનુભવ થઈ રહ્યો હતો એ જીવનનો પહેલો અનુભવ હતો. ટેન્ટમાં સૂવાનો અનુભવ હોય કે પહાડોને આટલા નજીકથી જોવાનો, પહાડી લોકોની માનવતાને મળવાનો અનુભવ હોય કે દસ ડિગ્રી ઠંડીને પચાવવાનો, બધું જ આગળના ટ્રેકથી અલગ, પડકારજનક છતાં ખૂબ સુંદર લાગી રહ્યું હતું. પહેલા દિવસે ચીખાના પડાવ પર ઝરણાની એકદમ સમીપ અમારો ટેન્ટ ગોઠવાયો. થથરતા હાથે રોટી, ભાત ને ચોળાના શાક સહીત લાજવાબ ખીર આરોગીને અમે ટેન્ટમાં શરણ લીધું. સ્લીપિંગ બેગમાં ટૂંટિયું વાળી, પગ છાતી સરસા લઈને ટાઢને ખાળવા કે માણવા અમે ઘરની સુંવાળપથી દૂર ખુલ્લા આકાશને ઓઢીને, ઠંડી રાત્રીનું સૌન્દર્ય માણતા ધરતીના ખોળે સૂઈ ગયા.